Det er ikke kun mennesker og kæledyr, der døjer med varmen. Også de slagtesvin, der bliver transporteret ud af Danmark for at blive slagtet i udlandet, har det slemt.

Svin har nemlig ingen svedkirtler og kan kun køle sig ned med vand eller ved at opholde sig et koldt sted.

Nu understreger Fødevarestyrelsen, at det ikke vil være muligt at transportere dyrene sydpå i de kommende dage, hvor temperaturen mange steder er langt over 30 grader.

Det har tidligere knebet med at gennemføre kontroller. De er nødt til at lave nogle flere, ellers er udmeldingen jo bare et slag i luften. Britta Riis, direktør i Dyrenes Beskyttelse

Ifølge EU-reglerne må man nemlig ikke gennemføre de lange transporter, hvis temperaturen overstiger 30 grader inde hos dyrene.

- Hvis transportørerne ønsker at køre, så skal de have kølingsudstyr i lastbilen, som kan holde temperaturen nede. Alternativt skal de gennemføre køreturen om natten helt til destinationen. Det har vi netop informeret transportbranchen om, siger Stig Mellergaard, chefkonsulent i Fødevarestyrelsen i en pressemeddelelse.

Gennemfører stikprøveundersøgelser

Ifølge Per Henriksen, veterinærdirektør hos Fødevarestyrelsen, gennemfører man risikobaserede stikprøveundersøgelser på omkring 10 procent af transporterne for at sikre sig, at dyrene ikke lider overlast.

Han konstaterer også, at transportørerne to dage inden rejsen skal indsende en logbog, hvor man kan se, hvordan de har tænkt sig at gennemføre transporten af dyrene.

- Vi har holdt møder med branchen, og den er indforstået med, at den skal overholde reglerne. Vi har også givet nogle forbud mod transporter, fortæller Per Henriksen.

Dyrenes Beskyttelse tilfredse med udmelding

Hos Dyrenes Beskyttelse er direktør Britta Riis glad for den kontante udmelding fra Fødevarestyrelsen.